Metodologi Penulisan Kitab Risalah Manhaj Ahli Sunnah oleh Tuan Guru Haji Abdul Qadir bin Wangah (AyahDdir Sekam): Analisis Integrasi Ilmu Usul Fiqh, Usuluddin dan Mantik SYED SALIM BIN SYED SHAMSUDDIN Universiti Sains Islam Malaysia, 71800 Nilai, Negeri Sembilan, Malaysia WAN MOHD FAZRUL AZDI BIN WAN RAZALI Universiti Sains Islam Malaysia, 71800 Nilai, Negeri Sembilan, Malaysia MOHAMMAD AIZUDDIN BIN ABDUL AZIZ Universiti Sains Islam Malaysia, 71800 Nilai, Negeri Sembilan, Malaysia MOHD FAISAL BIN MOHAMED Universiti Sains Islam Malaysia, 71800 Nilai, Negeri Sembilan, Malaysia ABSTRAK Ilmu usul fiqh, usuluddin dan mantik mempunyai hubung kait yang jelas. Perbahasan tentang dalalah, qiyas dan pembentukan hukum contohnya menjadi salah satu topik utama dalam ketiga-tiga ilmu ini yang terdapat dalam karangan-karangan para ulama silam. Ulama-ulama Melayu di Nusantara turut menggunakan pendekatan penulisan yang melibatkan unsur-unsur yang ada dalam ketiga-tiga ilmu tersebut dalam menulis karya-karya mereka khususnya dalam karya akidah. Kitab Risalah Manhaj Ahli Sunnah karangan Ayah Dir Sekam adalah sebuah karya akidah yang membahaskan tentang ayat-ayat mutasyabihat. Artikel ini cuba melihat metodologi penulisan kitab tersebut dengan memfokus kepada beberapa integrasi ilmu yang terdapat di dalamnya dari sudut ilmu usul fiqh, usuluddin dan mantik dalam menghuraikan perbahasan ayat mutasyabihat. Penulisan ini bersifat kualitatif deskriptif melibatkan kajian kepustakaan melalui analisis dokumen terhadap kitab Risalah Manhaj Ahli Sunnah secara khusus serta beberapa karangan para ulama silam dan semasa yang berkaitan. Penulis mendapati bahawa al- Quran yang diturunkan dalam bahasa Arab perlu difahami mengikut konteks, kaedah dan selok-belok disiplin bahasa Arab. Dalam memahami ayat-ayat mutasyabihat, teks-teks tersebut tidak selalu dapat difahami menurut makna literalnya, oleh itu perlu dilihat mengikut pendekatan dan manhaj yang diambil oleh ulama Ahli Sunnah wal Jamaah. Dalam mengarang karya- karya akidah, para ulama telah mengaplikasi dan mengadaptasi perbahasan-perbahasan yang terdapat dalam ilmu mantik dan usul fiqh melalui pendekatan kontekstual terhadap pemahaman teks-teks al-Quran. Risalah Manhaj Ahli Sunnah tidak terlepas dari mengambil pendekatan yang sama bagi menjelaskan ayat-ayat mutasyabihat agar selari dengan perjalanan Ahli Sunnah wal Jamaah. Kata Kunci: Ahli Sunnah wal Jamaah, kitab Jawi, integrasi ilmu. PENGENALAN Ilmu akidah merupakan ilmu yang pertama wajib dipelajari oleh setiap mukalaf dalam mengukuhkan kefahaman Islam serta penghayatan kehidupan beragama. Ilmu akidah adalah ilmu yang membahaskan perkara yang wajib dipercayai dan diimani oleh seseorang, melalui dalil yang sahih dan membawa kepada keyakinan (Al-Khin & Misto, t.th.). Dalam memahami teks-teks al- Quran yang behubung kait dengan akidah dan kepercayaan, perlulah disedari tentang hakikat al-Quran diturunkan dalam bahasa Arab, oleh itu terdapat ayat-ayat yang perlu difahami mengikut konteks, kaedah dan selok-belok disiplin bahasa Arab itu sendiri. Ayat-ayat al-Quran terbahagi kepada dua, iaitu ayat muhkamat dan ayat mutasyabihat. Pembahagian ini dinyatakan secara jelas di dalam al-Quran pada ayat ke-7 surah Ali ‘Imran. Tujuannya adalah sebagai satu bentuk ujian daripada Allah SWT kepada 39
hamba-hambaNya (Ibn Kathir, 2003). Disebabkan itu, Nabi SAW melarang keras daripada mendalami makna-makna ayat mutasyabihat (Al-Bukhari, 1998). Perihal ini telah ditunjukkan amalannya oleh majoriti para sahabat dengan tidak membahaskan berkenaan ayat-ayat mutasyabihat, bahkan mereka hanya membaca serta beriman dengannya (Al-Rawi, 2013). Namun begitu, setelah masa berlalu, munculnya golongan yang mula membicarakan tentang ayat-ayat mutasyabihat ini sehingga membawa kepada fahaman tajsim (menisbahkan anggota badan makhluk kepada Allah SWT) dan tasybih (menyamakan Allah SWT dengan makhluk) ke atas Allah SWT (Al-Baghdadi, 1982). Malangnya, ajaran ini turut terkena tempiasnya kepada umat Islam di Tanah Melayu. Oleh yang demikian, para ulama di rantau ini telah mengambil inisiatif dan usaha yang bersungguh-sungguh dalam memelihara dan menjaga keutuhan akidah Islam. Para ulama di Alam Melayu dari dahulu sehingga sekarang telah berusaha menjawab dan membetulkan salah faham berkenaan ayat-ayat dan hadis-hadis mutasyabihat, sama ada melalui penerangan lisan mahupun bertulis bagi mengekang ajaran- ajaran sesat dan menyeleweng ini. Antara kitab Jawi yang masyhur khusus membahaskan tentang ayat mutasyabihat ialah kitab yang berjudul Risalah Manhaj Ahli Sunnah karya Tuan Guru Haji Abdul Qadir (Ayah Dir Sekam) dan yang agak terkini kitab Mizan al-Zarari Tarjamah Syarh Tijan al-Darari ‘ala Risalah Syeikh Ibrahim al-Baijuri oleh Tuan Guru Haji Ismail Sepanjang. Risalah Manhaj Ahli Sunnah karya Ayah Dir Sekam merupakan antara sumber rujukan bertulis penting yang masih kekal diajarkan di pusat-pusat pengajian beraliran pondok, masjid-masjid dan surau-surau. Kitab ini merupakan sebuah kitab yang sederhana bilangan muka surat dan perbahasannya. Namun, kandungannya memadai untuk masyarakat awam dan para ilmuwan memahami secara jelas metodologi berinteraksi dengan ayat-ayat mutasyabihat yang terdapat di dalam al-Quran dan Sunnah mengikut perjalanan Ahli Sunnah wal Jamaah. Oleh itu, penulisan ini akan melihat metodologi yang digunakan oleh pengarang dalam kitab ini dengan memberi tumpuan kepada integrasi ilmu yang ada di dalam ilmu usul fiqh, usuluddin dan mantik. KITAB AKIDAH DI ALAM MELAYU DAN MANHAJ ULAMA NUSANTARA DALAM BERKARYA DAN MEMAHAMI NAS-NAS MUTASYABIHAT Kedatangan Islam ke Alam Melayu telah membawa perubahan yang menyeluruh terhadap pandangan hidup masyarakat Melayu dalam pelbagai sudut yang menyentuh aspek kepercayaan dan pegangan agama, politik, sosial, budaya dan gaya pemikiran mereka. Pengaruh yang terbesar ialah membawa akidah Islam serta budaya ilmu dan intelektual. Semenjak kedatangan dan penyebaran Islam ke rantau ini, pembelajaran dan pengajaran bagi menerangkan topik perbahasan ilmu-ilmu Islam dalam pelbagai disiplin ilmu seperti tauhid, fiqh dan tasawuf menggunakan medium kitab yang dikenali sebagai kitab Jawi. Kitab Jawi digunakan oleh masyarakat Melayu sebagai salah satu sumber ilmu pengetahuan yang berkaitan dengan Islam kerana penyampaiannya lebih dekat dengan medium perantaraan bahasa tempatan serta audiens setempat (Syed Salim, 2018). Kitab- kitab Jawi dalam pelbagai disiplin ilmu masih lagi dirujuk dan dibaca sehingga kini oleh masyarakat Melayu terutama dalam sistem pengajian di pondok, surau dan masjid. Karya-karya dalam bidang akidah banyak ditulis oleh para ulama Melayu Nusantara. Judul-judul popular seperti Faridah al-Faraid fi ‘Ilm al-‘Aqaid dan Sabil al-Salam karya Syeikh Ahmad bin Muhammad Zin al-Fatani, Siraj al-Huda karya Syeikh Muhammad Zainuddin al-Sambawi, ‘Aqidah al-Najin fi ‘Ilm Usul al-Din karangan Syeikh Zainal Abidin bin Muhammad al-Fatani (Tuan Minal), Al-Durr al-Thamin dan al-Jawahir al-Saniyyah karya Syeikh Daud bin Abdullah al-Fatani, Bidayah al- Hidayah karangan Syeikh Muhammad Zain bin Faqih Jalaluddin Acheh dan Fath al-Majid dan Nur al-Zalam karya Syeikh Nawawi al-Bantani merupakan di antara teks-teks pengajian akidah utama di Alam Melayu. Menurut Wan Mohd Saghir (2009a) karya-karya akidah ini dapat dibahagi kepada empat corak iaitu: karya khusus yang membicarakan ilmu tauhid yang ditulis dalam bahasa Melayu, karya khusus yang membicarakan ilmu tauhid yang ditulis dalam bahasa Arab, karya tauhid yang ditulis dalam karya ilmu fiqh atau tasawuf yang diletakkan di bahagian permulaan kitab yang ditulis dalam bahasa Melayu dan karya tauhid yang ditulis dalam karya ilmu fiqh atau tasawuf yang diletakkan di bahagian permulaan kitab yang ditulis dalam bahasa Arab. Namun, boleh diakui bahawa kitab-kitab Melayu yang ditulis dalam tulisan Jawi tentang akidah telah menemui sasaran dan keberkesanan di masyarakat rantau ini zaman-berzaman dari dahulu hingga kini, berbanding karya-karya akidah yang ditulis oleh ulama Melayu yang mempergunakan bahasa Arab (Wan Mohd Saghir, 2009b). Kitab-kitab Jawi ini telah digunakan sebagai buku teks di institusi-institusi pendidikan tradisional dan pengajian umumi sebagai teks pembelajaran dan pengajaran bagi menerangkan topik perbahasan ilmu-ilmu usuluddin. Menurut Engku Ku Hassan Engku Wok Zin & Mohd Fauzi Hamat (2009), di Alam Melayu secara khususnya pengaruh kitab Umm al-Barahin karangan Imam Muhammad bin Yusuf al-Sanusi dalam karya-karya dan pengajian akidah di Nusantara adalah amat ketara. Boleh dikatakan kebanyakan pendekatan yang ada di Malaysia adalah menggunakan pendekatan sifat dua puluh yang diasaskan oleh Imam al-Sanusi menerusi kitab Umm al-Barahin. Pengarang-pengarang karya akidah di alam Melayu menjadikan pendekatan 40
Umm al-Barahin sebagai asas utama dalam karya mereka. Pendekatan tersebut dapat dilihat pada tiga aspek utama iaitu isi kandungan kitab, susunan isi kandungan dan metode pendalilan. Apabila ditelusuri kitab-kitab akidah Melayu, didapati metode yang digunakan ialah dimulakan dengan perbahasan hukum akal, menghadkan perbahasan terhadap dua puluh sifat Allah SWT sahaja yang wajib diketahui oleh mukalaf secara huraian satu persatu dan tiga sifat yang wajib bagi rasul, huraian dua kalimah syahadah dengan menonjolkan dua sifat ketuhanan iaitu al-istighna' dan al-iftiqar dan pendalilan menggunakan logik akal atau metode qiyas mantik yang selari dengan dalil-dalil naqli. Dalam pada itu, pentakwilan nas-nas mutasyabihat merupakan salah satu isu akidah ketuhanan yang kian menjadi polemik dalam kalangan umat Islam semenjak kurun awal Hijrah sehingga kini dan turut mempengaruhi pemikiran para ulama Ahli Sunnah wa Al-Jamaah di Nusantara (Muhammad Rashidi & Syed Hadzrullathf, 2012). Dalam memahami nas-nas mutasyabihat ini, para pengarang kitab akidah Melayu mengambil pendekatan yang sama seperti karya-karya ulama Timur Tengah terutamanya karangan-karangan Imam al-Sanusi. Ayat atau hadis mutasyabihat adalah ayat atau hadis yang makna zahirnya boleh membawa orang awam terkeliru dalam memahaminya sehingga menyerupakan Allah dengan makhlukNya. Kesilapan memahami nas-nas sebegini boleh membawa kepada mengatakan Allah memiliki anggota tubuh (jisim) dan berbuat seperti makhluk yang bertubuh, misalnya mempunyai tangan, muka, duduk, bersemayam, berada di langit, turun dari atas ke bawah dengan makna zahirnya dan sebagainya. Selain itu, hal ini boleh membawa kepada mensifatkan Allah SWT dengan sifat kelemahan atau sifat yang tidak layak atas Allah, seperti lupa dan lemah (Abdul Qadir, t.th.). Menurut Profesor Dr. Muhammad Rabi‘ Jawhari (2013), Profesor Akidah di Universiti al-Azhar al-Sharif, terdapat sebelas lafaz yang terdapat dalam al-Quran al-Karim yang boleh mengelirukan dan menyelewengkan akidah orang awam sekiranya difahami secara zahir. Sebelas lafaz ini adalah seperti berikut: 1. Al-Wajh (wajah atau zat) pada surah al-Rahman 55: ayat 26-27, surah al-Baqarah 2: ayat 115, dan surah al-Qasas 28: ayat 77 dan banyak lagi. 2. Al-‘Ayn (mata atau penglihatan) pada surah Taha 20: ayat 39, surah Hud 11: ayat 37, surah al-Mukminun 23: ayat 27 dan banyak lagi. 3. Al-Yad (tangan atau kekuatan atau kekuasaan) pada surah al-Fath 48: ayat 10, surah al-Hujurat 49: ayat 1, surah al- Maidah 5: ayat 64 dan pelbagai lagi. 4. Al-Janb (sisi atau bahagian tepi) pada surah al-Zumar 24: ayat 56. 5. Al-Saq (betis) pada surah al-Qalam 68: ayat 42-43. 6. Al-Samad (jasad yang tidak kering atau zat yang Maha Sempurna daripada memerlukan sebarang bantuan daripada selainNya) pada surah al-Ikhlas 112: ayat 2. 7. Al-Fawqiyyah (berada di atas atau tinggi) pada surah al-An‘am 6: ayat 18. 8. Al-Istiwa' (bersemayam atau menguasai) pada surah Taha 20: ayat 5. 9. 10. Al-Qurbu (kedekatan) pada surah Qaf 50: ayat 16 dan surah al-Waqi‘ah 56: ayat 83-85. 11. Al-Ityan wa al-Maji' (datang dan hadir) pada surah al-Baqarah 2: 210. Al-Ma‘iyyah (kebersamaan) pada surah al-Baqarah 2: ayat 163, 194, surah al-‘Ankabut 29: ayat 69 dan banyak lagi. Untuk mengelakkan dari timbulnya salah faham ini para ulama Ahli Sunnah wal Jamaah sepakat berijtihad melakukan takwil, cuma perbezaan cara pentakwilan berlaku di antara ulama Salaf dan Khalaf. Manhaj ulama Salaf berijtihad melakukan "ta'wil ijmali", iaitu dengan cara menggunakan lafaz nas secara zahir lafaz tersebut namun tidak mengiktikadkan Allah serupa dengan makhluk. Kemudian, tujuan atau makna sebenar yang dimaksudkan oleh nas tersebut diserahkan langsung kepada Allah SWT semata-mata (tafwidh). Manakala ulama Khalaf berijtihad melakukan "ta'wil tafsili", iaitu dengan menjelaskan makna yang dimaksud oleh nas al-Quran dan hadis yang samar tersebut, sehingga jelas maksudnya dan tidak menyerupakan Allah dengan makhluk. Dengan demikian, umat Islam akan selamat dari kesilapan dalam memahami nas tersebut. Kedua-dua aliran ini tidak menterjemahkan nas-nas mutasyabihat secara harfiah (terjemahan literal) menurut lafaznya secara zahir, tetapi kedua- duanya sama-sama mentakwilkan nas-nas tersebut. Hanya perbezaannya aliran Salaf tidak mentakwil secara jelas, sedangkan aliran Khalaf mentakwil secara jelas dan terang (Al-Baijuri, 2008; Siradjuddin Abbas, 1431H). Dengan demikian, jalan yang ditempuh oleh ulama Salaf dan ulama Khalaf ini kedua-duanya benar. Namun, dalam mendepani fitnah-fitnah yang berlaku di akhir zaman dengan berkembangnya aliran pemikiran yang merosakkan akidah umat Islam, adalah lebih sesuai untuk mengikut manhaj ulama Khalaf secara "ta'wil tafsili" demi mensucikan Allah SWT daripada sifat-sifat yang tidak layak (Al-Baijuri, 2008). INTEGRASI ILMU DALAM KARYA AKIDAH JAWI DAN PERKAITAN ANTARA ILMU USULUDDIN, USUL FIQH, DAN MANTIK 41
Ulama sebagai pemangkin kepada jati diri dan tamadun umat Melayu menyalurkan pemikiran mereka melalui teks-teks akidah sama ada berbahasa Arab atau Jawi untuk mendidik masyarakat bukan hanya dalam ilmu keagamaan khusus sahaja, bahkan ilmu pengetahuan yang dikategorikan sebagai ilmu aqli perlu dipelajari dan dikembangkan sebagai penguat kepada ilmu agama. Kedua-duanya tidak wajar dipisahkan agar tidak wujud pemisahan antara aliran ilmu agama (al-naql) dan ilmu yang berdasarkan akal manusia (al-‘aql). Perkara ini jelas apabila didapati ramai ulama Melayu yang berusaha untuk mempertautkan beberapa disiplin ilmu yang dianggap terasing daripada kategori ilmu agama, dengan mengiktiraf bahawa ilmu tersebut juga adalah sebahagian daripada ajaran Islam dan penting dalam pemantapan akidah dan kesahihan amal ibadat (Hasliza Hassan, 2018). Sebagi contoh, Syeikh Zainal Abidin al-Fatani atau dikenali sebagai Tuan Minal telah berusaha menjalinkan beberapa disiplin ilmu lain dengan ilmu agama dan membuktikan bahawa kefahaman terhadap ilmu tersebut mampu memantapkan akidah seseorang Muslim. Dalam karyanya, ‘Aqidah al-Najin, beliau telah menyentuh tentang disiplin ilmu usuluddin yang terkandung di dalamnya tiga aspek utama iaitu ketuhanan, kerasulan dan hari akhirat. Dalam membincangkan isu-isu ini, pengarang telah menyelitkan pelbagai keterangan logik akal (dalil ‘aqli), selain rujukan utama kepada al-Quran dan hadis (dalil naqli). Penekanan terhadap konsep pemikiran akal amat dititikberatkan dalam pemahaman karya ini bagi mendorong umat Islam agar sentiasa berfikir, mengkaji dan memahami ajaran Islam dengan lebih mendalam. Bagi memantapkan hujah tentang ketuhanan, pengarang telah mengemukakan pelbagai dalil akal bagi membuktikan keesaan Allah SWT seperti penerangan konsep sains fizik tentang zarah dan atom dalam perbincangan hakikat jirim dan ‘aradh bagi menerangkan perbezaan antara Allah SWT sebagai Pencipta dengan makhluk yang dicipta (Syed Salim, 2018). Ilmu usuluddin merupakan ilmu yang membahaskan prinsip-prinsip serta doktrin-doktrin kepercayaan yang sabit dengan dalil-dalil yang yakin (Al-Khin & Misto, t.th.). Dalam membincangkan dan memahami akidah Islam, para ulama menggunakan logik akal dan kefahaman terhadap maksud perkataan atau lafaz yang disampaikan oleh nas-nas al-Quran dan hadis. Ini bersesuaian dengan tuntutan-tuntutan syarak untuk menggunakan akal dalam mengenal Allah dan memperkukuhkan akidah seseorang Mukmin (Al-Quran, Fussilat 41: 53; al-Anbiya' 21: 22). Di sini, terdapat tiga ilmu yang saling berkaitan dan mempunyai metode dan tajuk yang hampir sama dalam perbahasan topik-topik yang dibincangkan iaitu ilmu usuluddin atau ilmu kalam, ilmu mantik dan ilmu usul fiqh. Ini jelas apabila ditelusuri karya-karya ketiga-tiga bidang ilmu tersebut didapati manhaj yang digunakan adalah memahami perbahasan-perbahasan yang berkisar pada permasalahan kalam, bahasa dan logik akal. Oleh itu, kandungan karya-karya tersebut tidak lari daripada mauduk-mauduk tentang pengetahuan, dalil, imarah, zan, syak dan peletakan al-mukaddimah al-sughra dan al-kubra, qadhaya serta perbahasan tentang dalil dan dalalah mantik. Ilmu mantik atau ilmu logik ialah suatu alat yang mengatur kerja otak dalam berfikir agar terhindar dari kesalahan (Al- Jurjani, 2013) dengan menyusun al-muqaddimah al-sughra dan al-muqaddimah al-kubra untuk memperoleh suatu kesimpulan (al-natijah) dalam memahami sesuatu perkara dan memperoleh kebenaran. Ilmu ini membahaskan kaedah-kaedah yang dapat membimbing akal manusia dalam berfikir supaya dapat menghasilkan kesimpulan yang benar dan terhindar dari kesalahan berfikir. Bidang perbahasan ilmu mantik berkaitan maklumat tasawwuriyyah (gambaran yang ada pada akal manusia secara langsung dengan sendirinya tanpa melibatkan sifat dan hukum lain) dan tasdiqiyyah (tasawwur yang disertai dengan hukum, sama ada secara nafi atau isbat). Maklumat berkaitan al-tasawwur akan membantu untuk membina definisi, manakala maklumat berkaitan al-tasdiq akan membantu untuk membina penyataan, penghujahan atau pembuktian (Al-Damanhuri, 2006). Dengannya dapat membantu seseorang untuk mengenal dan mendapat gambaran tentang sesuatu yang tidak diketahui serta membantu untuk mendapat kepastian tentang hakikat sesuatu yang belum pasti. Topik utama perbahasan ilmu mantik berkisar tentang al-kulliyat al-khams sebagai prinsip-prinsip asas dalam al- tasawwurat dan perbahasan tentang al-qadhaya sebagai prinsip-prinsip asas dalam al-tasdiqat. Untuk membincangkan tajuk- tajuk ini, ulama mantik memuatkan tajuk-tajuk penting dalam kitab-kitab mantik seperti perbahasan al-alfaz, al-dalalat dan al- qiyas (Al-Damanhuri, 2006). Kemahiran dalam ilmu ini sangat penting bagi memahami ilmu usuluddin, kerana dalam memahami ilmu akidah yang menjadi keyakinan setiap mukalaf dikendaki untuk menggunakan akal. Dengan akal manusia membuat kesimpulan atas sesuatu perkara berdasarkan tiga hukum di bawah sebagai dasar untuk memahami ilmu akidah Ahli Sunnah wal Jamaah agar seseorang itu dapat mengelakkan dari pemahaman yang keliru. Tiga hukum tersebut ialah (Faudah, 2017): 1. Hukum akal atau hukum logik. Hukum akal ialah suatu hukum atau kesimpulan yang dibuat oleh akal berdasarkan logik akal. Kesimpulan terhadap sesuatu benda atau kejadian menurut hukum akal dibahagi kepada tiga perkara iaitu; perkara wajib (sesuatu yang mesti dan tidak mungkin terjadi sebaliknya), perkara mustahil (sesuatu yang tidak mungkin ada atau terjadi) dan perkara harus/jaiz (iaitu sesuatu yang mungkin ada/terjadi dan mungkin juga tidak ada/terjadi). 2. Hukum adat atau hukum kebiasaan atau sering disebut juga hukum alam atau sunnatullah. Hukum adat atau hukum alam adalah suatu hukum atau kesimpulan yang dibuat oleh akal berdasarkan pengamatan dan pengalaman secara berulang-ulang, paling kurang dua kali. Kesimpulan atas dasar pengamatan dan pengalaman ini kemudian 42
disusun menjadi berbagai-bagai ilmu. Allah SWT telah menjadikan alam ini dengan peraturan dan ketetapanNya agar memudahkan kehidupan manusia dan makhluk Allah yang lain. 3. Hukum syarak iaitu hukum yang diwahyukan oleh Allah. Hukum yang diwahyukan adalah suatu hukum yang diyakini atas dasar al-Quran dan hadis. Dalil yang dipakai untuk menentukan hukum ini disebut dalil naqli iaitu dalil yang dinukil dari al-Quran atau hadis. Ia dikenali sebagai hukum taklifi dan hukum wad‘i. Melalui ilmu mantik perkara-perkara yang dihukumkan oleh akal akan menjadi pengetahuan, seterusnya menjadi landasan ilmu-ilmu lainnya. Jika tidak memahami ilmu mantik seseorang itu akan tersilap dalam menghukumkan sesuatu perkara itu yang kadang-kala menyebabkan ia jatuh ke lembah kekufuran, seperti tersilap memahami hukum akal dan hukum adat (Abdul Aziz, 1994). Hal ini telah terjadi kepada kaum musyrikin Mekah yang menjadi kufur kerana mereka menafikan mukjizat- mukjizat Rasulullah SAW dengan mengatakan sesuatu yang terjadi di luar kebiasaan dan mencarik adat sebagai perkara mustahil akal, padahal itu adalah perkara yang jaiz atau harus pada akal. Ilmu usul fiqh pula ialah ilmu yang membahaskan tentang kaedah-kaedah yang digunakan oleh para mujtahid untuk mengeluarkan hukum syarak yang berkaitan dengan perbuatan mukalaf daripada dalil-dalil tafsili (Al-Zuhaily, 1998). Dalam ilmu usul fiqh integrasi yang mantap berlaku antara dalil nas (naqli) dan penggunaan akal. Beberapa aspek teknikal dalam ilmu usul fiqh seperti al-qiyas dan proses mengeluarkan ilat (takhrij al-manat), kaedah linguistik asas (al-qa‘idah al-lughawiyyah al- usuliyyah) seperti al-dalalat, istihsan, istishab, percanggahan nas dan penyelarasan (al-ta‘arudh wa al-tarjih), kaedah pemansuhan (nasakh) menjadikan ilmu usul fiqh sebagai metode penyelidikan dan berfikir yang tepat. Hasil gabungan daripada aspek-aspek di atas menjadikan ilmu usul fiqh sebagai ilmu yang tidak terhad kepada sumber-sumber dan dalil-dalil perundangan syarak sahaja, bahkan merangkumi bidang akidah, logik, morfologi, epistemologi dan lain-lain. Dalam ilmu usul fiqh tajuk-tajuk perbahasan dalam ilmu lughah (linguistik Arab) telah menjadi sebahagian daripada perbahasan ilmu ini termasuklah kaedah-kaedah istinbat, perbahasan lafaz-lafaz dan dalalat seperti ‘amm dan khas, musytarak, sarih dan kinayah, hakikat dan majaz dan lain-lain. Oleh itu perlu kepada penguasaan dalam bidang lughah dan balaghah. Manakala tajuk-tajuk perbahasan dalam ilmu kalam pula merangkumi huraian tentang had, rasm, burhan, ‘illah, hujjah, wadh‘ dan wadhi‘, tahsin dan taqbih, qiyas, isabah dan khata' dalam ijtihad dan lain-lain (Sano, 1997). Dari konteks ilmu usul fiqh dan ilmu mantik pula, menurut Mohd Fauzi Hamat(2000) kedua-duanya sama-sama berteraskan akal manusia atau berdasarkan perkaedahan khusus yang bersangkut secara langsung dengan cara berfikir tepat. Kedua-dua disiplin ini sama-sama menekankan aspek pendalilan berasaskan kaedah-kaedah yang tertentu. Perbezaan antara kedua-duanya ialah disiplin mantik lebih menumpukan perbahasan kepada pengetahuan tentang metode-metode derivasi minda dari maklumat-maklumat yang sudah diketahui (al-ma‘lumat) kepada maklumat-maklumat yang masih belum diketahui (al- majhulat). Manakala disiplin usul fiqh pula lebih difokuskan kepada pengetahuan tentang bentuk-bentuk (wujuh) bagaimana dalil-dalil syarak menunjuk atau menentukan hukum-hakam secara keseluruhan, bukan secara terperinci. Ini bermakna kedua- dua disiplin ilmu ini jelas berkisar kepada penggunaan akal manusia dalam berfikir malahan tabii disiplin usul fiqh itu sendiri telah meletakkan perbahasan ilmiah yang bersandarkan kepada akal sebagai sebahagian dari topik perbincangannya. Menurut Mohd Fauzi Hamat (2000), pendekatan yang menggabungkan disiplin mantik yang berasaskan kepada akal semata-mata dengan ilmu usul fiqh yang tergabung di dalamnya perbincangan yang berasaskan kepada akal dan al-sam‘ secara samarata adalah suatu usaha yang dipelopori oleh Imam al-Ghazali dalam karya usul fiqhnya yang terkenal al-Mustasfa. Beliau menegaskan bahawa gabungan antara perbahasan yang bercorak ‘aqliyyah dan sam‘iyyah inilah sebenarnya yang meletakkan disiplin usul fiqh sebagai semulia-mulia ilmu, berbanding dengan disiplin lain yang membahaskan aspek ‘aqliyyah semata-mata seperti Matematik, Aritmetik dan Astronomi atau yang membahaskan aspek al-sam‘ semata-mata seperti ilmu hadis dan tafsir. Imam al-Ghazali (1997) mengatakan bahawa sesiapa yang tidak mengetahui tentang mukadimah mantik yang diletakkan di bahagian awal kitab al-Mustasfa maka ilmunya tidak boleh dipercayai langsung. Ini membuktikan bahawa beliau amat menyanjung peranan mantik dalam bidang ilmu pengetahuan, bukan sahaja dalam bidang usul fiqh yang menjadi fokus utama perbahasan kitab tersebut, malah mencakupi semua bidang ilmu pengetahuan yang lain. Apabila dibandingkan antara ketiga-tiga ilmu mantik, usul fiqh dan usuluddin, pengaruh dan peranan ilmu mantik terserlah apabila banyak perbahasan dalam ilmu usul fiqh dan usuluddin menggunakan kaedah-kaedah mantik. Mukadimah dan definisi yang terdapat dalam ilmu usul fiqh dan ilmu usuluddin mutaakhkhirin diambil daripada ilmu mantik. Perkaitan antara ilmu usuluddin, mantik dan usul fiqh sangat jelas dilihat ketika perbahasan tentang qiyas. Ketiga-tiganya saling terkait dalam bahasan yang sama, meskipun tujuannya berbeza. Usul fiqh untuk menentukan kesimpulan hukum yang terkait dengan perbuatan hamba secara praktis, sementara usuluddin untuk menentukan hakikat ketuhanan dan kerasulan. Lebih jelas apabila dilihat dari sudut perbahasan illat ma‘lul, sebab, syarat, baik buruk adakah dengan akal atau syariat (al-tahsin wa al-taqbih), hikmah dan lain-lain. Ketiga-tiga ilmu ini berperanan yang besar dalam membentuk akal yang tersusun untuk menganalisis nas-nas syarak, realiti semasa dan menyelesaikan masalah masyarakat. 43
Aliran ulama turath yang berkemahiran tinggi dalam ketiga-tiga bidang ilmu ini yang telah disepakati oleh ulama Ahli Sunnah wal Jamaah menjadikan manhaj sebegini sangat penting untuk memahami al-Quran dan sunnah dengan kefahaman yang sebenar. Nas-nas al-Quran dan hadis yang berbahasa Arab tidak akan dapat difahami maksud sebenarnya melainkan dengan ilmu berkaitan kaedah bahasa Arab. Menurut Ahmad Fauwaz (t.th.) menguasai ilmu usul fiqh contohnya, perlu terlebih dahulu menguasai ilmu bahasa Arab, ilmu mantik dan ilmu usuluddin. Hal ini kerana kebanyakan perbahasan ilmu usul mempunyai perbahasan bahasa dan penggunaan istilah mantik. KITAB RISALAH MANHAJ AHLI SUNNAH DALAM MEMAHAMI AYAT MUTASYABIHAT: LATAR BELAKANG DAN METODOLOGI PENULISAN Ketokohan dan Pengenalan Ringkas Tuan Guru Haji Abdul Qadir. Menurut Ahmad Fathi (2002) nama lengkap beliau seperti yang tertulis pada kitab-kitab karangannya ialah Haji Abdul Qadir bin Haji Wangah bin Abdul Latif bin Othman. Beliau lebih dikenali dengan panggilan Ayah Dir Sekam, bersempena tempat beliau dilahirkan di Kampung Sekam, Palas, Patani pada tahun 1937. Menurut sumber lain beliau lahir pada tahun 1921 bersamaan 1340 Hijrah (Rijalmuhibbin, 2010). Pendidikan awal Ayah Dir bermula di Pondok Balur tidak jauh dari kampung kelahirannya. Beliau belajar dengan seorang ulama bernama Haji Ahmad bin Muhammad Darawi yang lebih dikenali dengan panggilan Tok Balur. Selepas empat tahun beliau belajar di sana, beliau telah berpindah dan belajar kepada Haji Ahmad Kubang Pasir, Binjai Lima. Namun selepas dua tahun, gurunya itu telah meninggal dunia lalu beliau telah menyambung pengajiannya di Pondok Perigi. Di sana beliau telah berguru dengan Tuan Guru Haji Ahmad bin Abd al-Wahhab al-Fusani iaitu seorang tokoh ulama terkenal dalam bidang usuluddin, qiraat dan ilmu falak di Patani ketika itu. Setelah belajar di tiga buah pondok di Patani, pada tahun 1949 Ayah Dir telah menyambung pengajiannya di Kelantan dengan berguru dengan Tuan Guru Haji Abdullah Tahir Bunut Payong yang merupakan seorang tokoh ulama terkenal dalam bidang fiqh Syafie di sana. Selain di Pondok Bunut Payong, beliau juga berguru dengan ulama-ulama lain seperti Haji Muhammad Nur Ibrahim Penambang (mufti Negeri Kelantan) dan Haji Ali Solahuddin Pulau Pisang di Masjid Muhammadi di bandar Kota Bharu (Ahmad Fathi, t.th.). Pada musim haji tahun 1951 Ayah Dir telah berangkat ke Mekah untuk menyambung pelajarannya di sana bersama isterinya Zainab binti Haji Abdullah Mayor iaitu isteri dari perkahwinan beliau yang kedua. Di Mekah Ayah Dir telah belajar selama lima tahun dengan ramai ulama di sana terutamanya Sheikh Wan Ismail bin Wan Abd al-Qadir al-Fatani (yang dikenali dengan Pak Da Eil) yang telah membimbing beliau mahir di dalam bidang usuluddin dan ilmu alat (ilmu memahami bahasa Arab seperti nahu, saraf, balaghah dan mantik). Di sana beliau lebih banyak berguru secara khusus atau dalam kumpulan kecil berbanding dalam halaqah yang besar. Selepas menuntut di Mekah, beliau telah pulang ke tanah air bersama-sama isterinya dan dua orang cahaya mata bernama Hafsah dan Ismail (Ahmad Fathi, 2002). Sumbangan Ayah Dir Sekam sangat banyak. Ia boleh dibahagikan kepada dua iaitu sumbangan beliau dalam bentuk dakwah dan sumbangan beliau dalam bentuk karya-karya penulisan (Ahmad Fathi, 2011). Sumbangan beliau dalam bidang dakwah terserlah melalui pembukaan pondok pengajian beliau yang menjadi tumpuan ribuan pelajar. Sekembali Ayah Dir Sekam ke Patani, beliau telah membuka pusat pengajian pondok yang diberi nama al-Maahad al-Islami bertempat di Kampung Wakaf Budi atau nama lainnya Selabudi, Daerah Sekam, Pekan Palas di Patani. Beliau menjadi pengasuh pondoknya ini sehingga ke akhir hayatnya, iaitu kira-kira selama 35 tahun. Selama waktu ini, beliau berjaya muncul sebagai salah seorang ulama Patani yang disegani. Kerana reputasinya yang sebegini, tidak hairan jika beliau dijemput menganggotai Lujnah Ulama Fatani oleh Majlis Agama Islam Fatani (Rijalmuhibbin, 2010). Kerana keahliannya dalam bidang usuluddin, tidak hairanlah Ayah Dir lebih menumpukan dakwahnya dalam bidang tersebut. Menurut murid yang juga menantu beliau Tuan Guru Ghazali Ahmad, beliau mengajar kedua-dua kitab iaitu kitab Jawi dan kitab Arab. Bagi kitab ilmu usuluddin Jawi, antara kitab yang beliau selalu menggunakannya ialah kitab Faridah al-Faraid, Bakurah al-Amani, Siraj al-Huda dan Aqidah al-Najin. Manakala bagi kitab Arab ilmu usuluddin pula, beliau menggunakan kitab Hasyiah al-Baijuri Syarah Matan al-Sanusi, Hasyiah al-Dusuqi, Kifayah al- ‘Awam, Matan Jauharah al-Tauhid, al- Syarqawi ‘ala al-Hudhudi, Fath al-Majid dan lain-lain (Ahmad Fathi, 2011). Selain daripada ilmu usuluddin beliau mengajar ilmu fiqh daripada kitab kecil seperti Fath al-Qarib Syarah Matan al-Ghayah wa al-Taqrib hinggalah kepada kitab yang besar seperti Fath al-Wahhab, al-Iqna‘ dan Mahalli. Di samping itu beliau juga mengajar tafsir menggunakan kitab Tafsir al-Jalalain kemudian kitab Hasyiah al-Sawi ‘ala Tafsir al-Jalalain sehingga yang paling tinggi adalah kitab al-Futuhat al-Ilahiah bi Taudhih Tafsir al-Jalalain li al-Daqaiq al-Khafiyyah (juga dikenali dengan nama Hasyiah Jamal). 44
Ayah Dir telah melahirkan ramai ulama hasil daripada didikan beliau antaranya ialah Tuan Guru Abdul Rahman Pauh Manis, Rakak (pengarang kitab Khulasah al-Tauhid), Tuan Guru Haji Husin Bendang Pedur, Tuan Guru Haji Ismail Sepanjang, Tuan Guru Abdul Wahhab Chenak, Tuan Guru Haji Ahmad Amanu, Baba Ismail Kok Tat Chenak, Tuan Guru Haji Nujum Chenak, Tuan Guru Abdullah Kok Sumut Narathiwat, Tuan Guru Abdul Rahman Mat Rusa, Tuan Guru Abdul Aziz Ismail (lebih dikenali dengan Baba Aziz) yang merupakan menantu Ayah Dir dan pengarang kitab al-Misbah al-Munir fi Ma‘rifah Allah al- Qadir, Tuan Guru Haji Husin Ijok (menantu Ayah Dir), Tuan Guru Haji Abdullah Merjum, Ijok, Baba Ismail Kampung Petai, Jaha, Baba Ghazali Ahmad (menantu Ayah Dir dan penggantinya sebagai mudir di pondoknya sekarang), Ustaz Hamzah, Pondok Tahfiz, Tuan Guru Haji Ismail Chemuan, Belukar Samak, Tuan Guru Haji Mat Pinis, Tuan Guru Haji Yusuf Kok Tal (mengasaskan pondok di kampung Tok Diang) dan Baba Muhammad Beruas (digelar sebagai Anak Harimau Ayah Dir Sekam). Selain mengajar di pondok, Ayah Dir juga mengajar masyarakat awam di masjid-masjid, surau-surau dan balai raya di sekitar tempat tinggalnya termasuk Masjid Jamik Bandar Fatani pada setiap hari Jumaat. Beliau menggunakan kitab-kitab pondok seperti Faridah al-Faraid, Bakurah al-Amani dan Sirajul Huda dalam bidang akidah. Manakala dalam bidang fiqh pula beliau menggunakan kitab Kifayah al-Muhtadi, Munyah al-Musolli dan Matla‘ al-Badrain. Bagi sumbangan dalam bentuk karya penulisan, dikatakan bahawa Ayah Dir sebagai tokoh mutakhir Patani sehingga penghujung abad ke-20 yang paling banyak menulis (Rijalmuhibbin, 2010). Ayah Dir banyak mengarang kitab-kitab khususnya dalam bidang usuluddin kerana beliau adalah seorang pakar di dalam bidang akidah Ahli Sunnah wal Jamaah. Kepakaran beliau itu bukan hanya digunakan untuk mengajar kitab-kitab akidah yang telah ada pada zamannya tetapi beliau juga telah mengarang kitab-kitab yang banyak dalam bidang tersebut. Kitab-kitabnya itu telah banyak diterbitkan di Patani dan banyak digunakan di pondok-pondok di Patani dan Malaysia sehingga kini. Antara kitab-kitab beliau yang masyhur ialah (Ahmad Fathi, 2002): 1. Mabda' al-Fikrah fi al-Maqulat al-‘Asyarah. Risalah ini telah dikarang oleh beliau ketika menuntut di Mekah. Risalah ini membahaskan mengenai ilmu mantik yang berkaitan dengan akidah. Risalah ini telah dicetak dan dimasukkan di bahagian belakang kitab Mabhas al-Kalam fi ‘Ilm al-Kalam. 2. Mabhas al-Kalam fi ‘Ilm al-Kalam. Kitab ini membincangkan mengenai ilmu akidah khusus berkaitan penerangan sifat-sifat ma‘ani seperti sifat kalam, qudrat dan lain-lain. 3. Asas al-I‘tiqad li Dhu‘afa al-Bilad. Kitab ini adalah sebuah kitab kecil setebal 24 halaman yang membincangkan mengenai asas-asas iktikad yang wajib diketahui oleh setiap orang Muslim yang mukalaf. Ia merangkumi 41 sifat yang berkaitan dengan ketuhanan dan sembilan sifat yang berkaitan dengan kerasulan. 4. Cermin Suluhan Pada Menyatakan Hukum Sembelihan. Kitab setebal 20 halaman ini membincangkan tentang hukum haram makan binatang sembelihan. 5. Taqrib al-Ikhwan fi Ta‘lim ‘Aqaid al-Iman. Kitab setebal 32 halaman ini membincangkan akidah Islam merangkumi segala sifat-sifat ketuhanan serta segala sifat-sifat rasul yang wajib diketahui oleh setiap mukalaf. Ia juga menghuraikan sifat Allah dengan lebih mendalam dengan penerangan istilah nafsiah, salbiah, ma‘ani dan ma‘nawiyyah. Kitab ini adalah antara kitab yang paling laris di pasaran sehingga diulang cetak sebanyak 18 kali. 6. Tashil al-Dhu‘afa wa Radd Ba‘dh Ahwal al-Sufaha. Kitab setebal 35 halaman ini membincangkan tentang iktikad yang perlu dipelajari oleh kanak-kanak yang baru hendak belajar ilmu agama dan orang-orang tua yang baru kembali hendak belajar. Ia juga membincangkan berkaitan rukun-rukun Islam dan rukun Iman. Antara lain yang dibincangkan di dalam kitab ini juga adalah berkaitan istilah dan penerangan hukum akal, hukum adat dan hukum syarak. Pada bahagian akhir kitab ini beliau telah menasihatkan kepada masyarakat supaya jangan mengambil sikap tidak peduli kepada hal-hal berkaitan agama dan perkara akhirat. 7. Ta‘lim al-Aulad fi Zikr Ba‘dh Ahwal al-‘Ibad. Kitab setebal 26 halaman ini membincangkan tentang hal-hal berkaitan hati yang perlu dijauhi serta beberapa pengajaran untuk menggerakkan seseorang hamba kepada membanyakkan amal kepada Allah. Di dalam kitab ini juga beliau menyeru supaya membanyakkan amal ibadat untuk persediaan akhirat yang akan ditempuh oleh setiap orang nanti. Beliau telah menyatakan pada awal kitab ini bahawa karangan beliau ini banyak bersumberkan daripada kitab Daqaiq al-Akhbar. 8. Tabyin Kazb al-Muftari fi Ma Yata‘allaqu bi al-Bari. Kitab setebal 40 halaman ini dikarang oleh beliau untuk menjawab dan menolak semula kitab yang telah dikarang oleh seorang guru yang telah membuka sekolah berdekatan kampungnya. Di dalam kitabnya ini, Ayah Dir telah menulis dan menjelaskan serta menolak berkaitan kesesatan dan fitnah tentang masalah "mustahil qadim dan baharu" serta fitnah orang yang jahil tentang hukum akal serta fitnah orang yang tidak memahami tentang sifat kalam Allah. 9. Tazkirah li Zawi al-Afkar fi Ma Yamur al-insan Min al-A‘mar. Kitab setebal 33 halaman ini membincangkan berkaitan turutan proses yang akan dilalui oleh setiap insan bermula dari alam arwah, dihantar ke duni sehinggalah sampai ke akhirat sama ada kekal di syurga atau kekal di neraka. Pada bahagian akhir kitab ini beliau meletakkan nasihat kepada anak-anak 45
muda supaya berbekal untuk akhirat serta menjauhkan diri daripada hanya menjadi orang yang hanya berbekal untuk dunia sahaja. 10. Wasail Ilm al-Kalam Rif‘ah Wa Rahmat Li al-‘Awam. Kitab setebal 23 halaman ini membincangkan dengan lebih lanjut tentang hukum akal serta sedikit istilah-istilah ulama usuluddin. 11. Risalah Manhaj ahl al-Sunnah. Risalah setebal 48 halaman ini membincangkan mengenai pentafsiran ayat-ayat mutasyabihat yang terdapat didalam al-Quran. Ini adalah sebagai reaksi beliau terhadap pengajaran usuluddin para ustaz muda lepasan Timur Tengah ketika itu amnya dan Arab Saudi khususnya. 12. Irsyad al-Jawiyyin Ila Sabil al-‘Ulama al-‘Amilin. Kitab setebal 32 halaman ini membincangkan berkaitan nasihat- nasihat kepada anak muda, kelebihan ilmu usuluddin, pesanan supaya jangan terkeliru dengan pengikut-pengikut Muhammad bin Abdul Wahhab, masalah menyambut Maulidul Rasul, masalah tawassul dan tabaruk, tentang pemahaman ulama berkaitan ayat mutasyabihat, permasalahan takwil serta penerangan berkaitan fahaman musyabbihah dan mujassimah. Berkenaan dengan peribadi Ayah Dir, menurut Baba Abdul Rahman (2017) Ayah Dir merupakan seorang yang tegas. Selain dari mempunyai mata yang cukup garang, beliau juga dikurniakan kepetahan dalam berhujah dan mengajar sehingga beliau digelar dengan gelaran "Harimau Fatani". Sebagai mana umum mengetahui bahawa Ayah Dir seorang yang garang, namun garangnya bertempat. Di samping itu, beliau ialah seorang yang cukup sederhana, baik dari segi pemakaian hinggalah dari segi kehidupan sehingga beliau tidak dikenali sebagai Tuan Guru oleh orang-orang awam yang tidak mengenalinya. Dari segi pakaian Ayah Dir hanya memakai kemeja-T dan kemeja atau baju Melayu tidak berbutang ketika mengajar. Beliau tidak berjubah atau berserban. Beliau juga hanya memakai terompah kayu sebagai kasut harian. Selain itu, Ayah Dir kurang gemar untuk memakai baju yang digosok hingga menampakkan side di lengan pakaiannya. Jika beliau mendapati terdapat side di pakaiannya, beliau akan meronyok-ronyokkan pakaian tersebut agar sidenya tidak lagi kelihatan. Perlakuan Ayah Dir ini boleh didapati persamaannya dengan beberapa imam dan ulama muktabar yang tidak gemarkan kemegahan pada pakaian, tanda mereka cukup bertawaduk dan zuhud di dunia, agar tiada orang yang menyanjung mereka dengan sanjungan yang berlebihan. Bagi Ayah Dir, disiplin dalam menuntut ialah perkara yang paling penting baginya. Beliau boleh berkompromi dengan perangai anak muridnya melainkan dalam perkara-perkara yang melibatkan pengajian. Di samping itu, beliau mendidik dengan menunjukkan suri tauladan dari diri beliau sendiri terlebih dahulu. Ayah Dir tidak gemar anak muridnya berambut panjang. Oleh itu sebelum beliau menegur anak muridnya berambut panjang, beliau terlebih dahulu memastikan bahawa rambutnya sentiasa pendek. Hingga pernah dikatakan bahawa rambut Ayah Dir tidak pernah dilihat melebihi seruas jari pun. Selain itu, beliau juga sangat menitikberatkan agar anak muridnya belajar hingga boleh mengajar. Bagi beliau, ilmu itulah perkara yang mampu mencorak peribadi seseorang Muslim. Ayah Dir Sekam telah meninggalkan jasa yang besar dalam perkembangan pengajaran akidah Ahli Sunnah wal Jamaah di Tanah Melayu. Usaha beliau dalam menyemarakkan institusi pengajian pondok juga telah diwarisi oleh murid-muridnya. Melalui sumbangan beliau dalam bidang dakwah dan karya-karya penulisan, ramai ulama yang telah dihasilkan. Antara yang paling masyhur sekarang adalah Tuan Guru Haji Ismail Sepanjang yang lebih dikenali dengan Baba Eil Sepanjang yang sangat aktif berdakwah kepada masyarakat di Patani sehingga sekarang. Karya-karya Ayah Dir sehingga kini masih digunakan di pondok-pondok di Patani dan Malaysia khususnya di Kelantan dan Kedah. Ayah Dir juga merupakan seorang yang sangat lantang menentang fahaman yang lebih dikenali dengan "al-Wahhabiyyah" semasa zamannya. Sesungguhnya sumbangan Ayah Dir sehingga kini masih diingati dan digunakan sehingga kini. Ayah Dir meninggal dunia pada hari Khamis, 18 Rabiul Awwal 1412 bersamaan 26 September 1991. Latarbelakang dan Tujuan Penulisan Kitab Penulisan sesuatu karya ilmiah oleh mana-mana tokoh biasanya didorong oleh beberapa faktor. Di mukadimah kitab, Ayah Dir menyatakan tujuan kitab ini dikarang iaitu bagi menyahut permintaan beberapa orang sahabat dan saudara beliau yang cintakan agama. Pada tahun 1404 Hijrah, mereka kerap bertanyakan soalan-soalan dan mendesaknya untuk menerangkan maksud dan tujuan ayat 5 dari surah Taha: ﴾ َٰى َوَتْسا ِش ْرَعْلا ىَلَع ُن َٰ َم ْح َّرلا ﴿. Bagi menjelaskan persoalan ini Ayah Dir telah meneliti huraian-huraian para ulama Ahli Sunnah wal Jamaah dalam karya-karya mereka lalu diolah semula dengan huraian yang ringkas dan mudah mengikut keperluan orang awam dan mereka yang baharu memahami ilmu Usuluddin. Dengan adanya kitab ini, beliau berharap agar dapat menyekat iktikad yang sesat yang telah masuk di kalangan masyarakat awam yang terkesan dengan dakyah-dakyah beberapa golongan ahli agama dalam isu ayat-ayat mutasyabihat dengan menyamakan Allah SWT dengan makhluk- makhlukNya. Kitab ini telah ditulis ketika beliau berumur 65 tahun dan ketika dalam keuzuran dan selesai ditulis pada pukul 9 pagi hari Khamis 11 Jamadilawal tahun 1405 Hijrah di pondok beliau al-Maahad al-Islami, Wakaf Budi Sekam, Patani. 46
Karangan Ulama-ulama Muktabar yang Dirujuk dan Dipetik Di dalam kitab Risalah Manhaj Ahli Sunnah ini, Ayah Dir banyak memetik karya-karya para ulama Ahli Sunnah wal Jamaah yang membahaskan dan menghuraikan ayat-ayat mutasyabihat, sama ada dari kitab-kitab tafsir, akidah dan lainnya termasuk kamus bahasa Arab. Terdapat kira-kira 19 buah kitab yang dinyatakan oleh pengarang dalam karangannya ini iaitu: 1. Hasyiah Jamal atau al-Futuhat al-Ilahiyyah bi Taudhih Tafsir al-Jalalain li al-Daqaiq al-Khafiyyah oleh Syeikh Sulaiman bin ‘Umar al-‘Ajili al-Syafie yang masyhur dengan gelaran Jamal. 2. Hasyiah al-‘Allamah al-Sawi ‘ala Tafsir al-Jalalain oleh Syeikh Ahmad bin Muhammad al-Khulwati al-Sawi al- Maliki. 3. Hasyiah al-Dusuqi ‘ala Umm al-Barahin oleh Syeikh Muhammad bin Ahmad bin ‘Arafah al-Dusuqi al-Maliki. 4. Jauharah al-Tauhid oleh Syeikh Ibrahim bin Hasan al-Laqqani al-Maliki. 5. Hasyiah al-Baijuri atau Tahqiq al-Maqam ‘ala Kifayat al-‘Awam fi ‘Ilm al-Kalam oleh Syeikh Ibrahim bin Muhammad al-Baijuri al-Syafie. 6. Tafsir al-Baidhawi atau Anwar al-Tanzil wa Asrar al-Ta'wil oleh Syeikh Abdullah bin ‘Umar al-Syirazi al-Syafie al- Baidhawi. 7. Bakurah al-Amani li Irsyad ‘Awam Ahl al-Fatani oleh Syeikh Wan Ismail bin Wan Abdul Qadir (Pak Da Eil). 8. Tafsir al-Jalalain oleh Syeikh Jalal al-Din Muhammad bin Ahmad al-Mahalli al-Syafie dan Jalal al-Din Abd al-Rahman bin Abu Bakar al-Suyuti al-Syafie. 9. Hasyiah al-Syarqawi ‘ala Syarh al-Hudhudi ‘ala al-‘Aqidah al-Sanusiyyah oleh Syeikh Abdullah bin Hijazi al- Syarqawi al-Syafie 10. Hasyiah al-Bujairimi ‘ala Syarh Manhaj al-Tullab atau al-Tajrid li Naf‘ al-‘Abid oleh Syeikh Sulaiman bin Muhammad al-Bujairimi al-Syafie. 11. Al-Ibanah ‘an Usul al-Diyanah oleh Imam Abu Hasan ‘Ali bin Ismail al-Asy‘ari. 12. Hasyiah Ibn al-Amir ‘ala Ittihaf al-Murid Syarh Jauharah al-Tauhid oleh Syeikh Muhammad bin Muhammad al- Sabawi al-Maliki. 13. Tafsir al-Nasafi atau Madarik al-Tanzil wa Haqaiq al-Ta'wil oleh Syeikh Abdullah bin Ahmad al-Nasafi al-Hanafi. 14. Kifayat al-‘Awam fi ma Yajibu ‘Alaihim min ‘Ilm al-Kalam oleh Syeikh Muhammad al-Fudhali al-Syafie. 15. Ibn Taimiyyah Laisa Salafiyyan oleh Syeikh Dr. Mansur Muhammad ‘Uwais. 16. Asas al-Taqdis oleh Imam Muhmmad bin ‘Umar Fakhr al-Din al-Razi. 17. Al-Barahin al-Sati‘ah fi Radd Ba‘dh al-Bida‘ al-Sya'i‘ah oleh Syeikh Salamah al-Qadha‘i al-‘Izami al-Syafie. 18. Al-Fawakih al-Diwani ‘ala Risalah Ibn Abi Zaid al-Qairawani oleh Ahmad bin Ghanim al-Nafrawi al-Maliki. 19. Al-Misbah al-Munir oleh Syeikh Ahmad bin Muhammad al-Fayumi. Isi Kandungan Kitab Risalah Manhaj Ahli Sunnah Kitab ini yang dicetak oleh Percetakan Saudara Press Patani mengandungi 48 mukasurat yang dimulai dengan sebuah mukadimah dan diakhiri dengan sebuah peringatan. Di bahagian peringatan ini, terserlah sifat tawaduk dan merendah diri Ayah Dir apabila beliau menyatakan kekurangan-kekurangan yang mungkin didapati dari penulisan beliau ini disebabkan oleh faktor umur dan keuzuran beliau. Secara ringkas, pembahagian tajuk perbincangan kitab adalah seperti berikut: 1. Penjelasan tentang pembahagian ayat-ayat al-Quran kepada muhkamat dan mutasyabihat. 2. Perjalanan dan manhaj ulama berkaitan dengan ayat-ayat mutasyabihat. 3. Penyekat atau benteng orang Islam dari iktikad yang salah melalui pemahaman maksud sifat Allah "Mukhalafatuhu Taala li al-Hawadith" (bersalahan dan menyalahi Allah Taala dengan segala yang baharu). 4. Peringatan untuk orang Islam agar tidak mengatakan Allah itu bertempat dan bersifat dengan sifat-sifat makhluk yang lain. 5. Perbahasan beberapa pentafsiran ulama bagi beberapa contoh ayat mutasyabihat. 6. Penjelasan maksud baina (antara) dalam firman Allah di dalam surah al-Sajadah: 4. 7. Perbahasan berkenaan mumkin mutaqabilat yang berta‘alluq oleh sifat Qudrat Allah SWT. Gaya Bahasa Kitab Risalah Manhaj Ahli Sunnah Seperti karya-karya Ayah Dir yang lain, kitab Risalah Manhaj Ahli Sunnah ditulis dalam bentuk yang mudah dan bersahaja menggunakan bahasa Melayu loghat Patani. Banyak perkataan dan istilah loghat Patani yang pekat digunakan sepanjang penulisan kitab ini. Hal ini berkemungkinan Ayah Dir menumpukan penulisan beliau ini untuk menjelaskan kepada audiens masyarakat tempatan agar lebih mudah difahami dan diterima, terutama mereka yang tinggal di pedalaman. Ini jelas dilihat 47
apabila Ayah Dir sering menggunakan kata ganti "ayahanda", "anak-anak cucu", "saudaraku" dalam kitab ini juga dalam penulisan-penulisan beliau yang lain. Sebagaimana telah dinyatakan sebelum ini bahawa tujuan penulisan kitab ini adalah untuk menjelaskan kepada masyarakat tempatan persoalan ayat-ayat mutasyabihat yang telah dipesongkan kefahamannya oleh golongan agamawan muda tempatan. Namun, menurut Ahmad Fathi (2002) penggunaan gaya bahasa sedemikian sangat mengganggu para pembaca yang terdidik dalam bahasa Melayu baku, di samping menyebabkan kitab-kitab Ayah Dir tidak popular di luar sempadan Patani dan Kelantan. Pada hemat penulis, pendapat ini ada benarnya, tetapi gaya penulisan sebegini menunjukkan keunikan Ayah Dir dan kehebatan ilmu beliau. Apabila mana-mana individu yang ingin mencedok ilmu dari karangan-karangan Ayah Dir, tidak dapat tidak mereka perlu mempelajarinya daripada murid-murid beliau sendiri atau sesiapa yang mengikut tariq dan manhaj beliau yang diambil dari guru beliau Pak Da Eil. Dengan ini, kefahaman akidah yang hendak disampaikan oleh beliau kekal terpelihara dan tidak lari dari maksud asal. INTEGRASI ILMU USUL FIQH, USULUDDIN DAN MANTIK DALAM KITAB RISALAH MANHAJ AHLI SUNNAH DALAM MEMBAHASKAN AYAT-AYAT MUTASYABIHAT Seperti yang dinyatakan sebelum ini bahawa ilmu usuluddin berkait rapat dengan ilmu mantik dan usul fiqh. Oleh itu, karya- karya ulama dalam bidang akidah turut menggunakan pendekatan dan manhaj yang sama atau yang hampir sama dalam perbincang dan perbahasan tentang ketuhanan (ilahiyyat), kerasulan (nubuwwat) dan perkara ghaib (sam‘iyyat). Dalam menerangkan sifat-sifat Allah SWT dan para rasul alaihimussolatu wassalam, para pengarang karya usuluddin mesti menjelaskan terlebih dahulu kefahaman dan konsep akal yang waras dan kaedah berfikir yang sempurna. Asas-asas mantik berkenaan dengan hukum akal, dalil dan dilalah mantiqiyyah, qadaya, mukadimah sughra dan kubra dan seumpamanya dibahaskan terlebih dahulu. Selain itu, kefahaman tentang maksud jirim, jauhar, jisim, jauhar fard, zat dan ‘aradh/sifat, gerak dan diam, qadim/azali dan baharu, makrifah dan ilmu dan lain-lain asas penting dihuraikan secara terperinci. Ini bertujuan untuk memberi asas berfikir yang kukuh kepada para penuntut ilmu dan pembaca agar mudah memahami perbahasan-perbahasan berkaitan sifat-sifat Allah dan makluk yang akan dibincangkan. Dalam kitab Risalah Manhaj Ahli Sunnah, Ayah Dir telah menggunakan kaedah-kaedah tersebut yang menjadi asas utama perbahasan ayat mutasyabihat. Selain itu, Ayah Dir menumpukan perbahasan tentang kefahaman dalil akal dengan memahami hukum akal dan hakikat jirim dan ‘aradh bagi menghindarkan pemikiran yang menyamakan Allah SWT dengan makhluk. Permasalahan memahami ayat mutasyabihat berkaitan ketuhanan bertitik tolak daripada kefahaman tentang sifat Mukhalafatuhu Taala li al-Hawadith sama ada pada zat, sifat atau perbuatan. Kefahaman serta konsep yang benar perlu dibina atas kefahaman yang sahih daripada ayat muhkamat iaitu firman Allah SWT dalam surah al-Syura: 11 ﴾ ُعي ِمَّسلا َوُه َو ۖ ٌءْيَش ِهِلْث ِمَك َسْيَل ُري ِص ﴿ dan kefahaman yang sahih tentang akal dan konsep makhluk yang berjirim dan mempunyai‘aradh. َبْلا Dalam menerangkan makna-makna sebenar yang patut difahami dan diiktikadkan oleh seseorang Muslim apabila berjumpa dengan ayat-ayat mutasyabihat, Ayah Dir mendatangkan huraian para ulama Ahlu Sunnah wal Jamaah terhadap beberapa ayat yang penting. Berikut ialah ayat-ayat yang dimuatkan oleh pengarang di dalam kitab ini: 1. ﴾ َٰى َوَتْسا ِش ْرَعْلا ىَلَع ُن َٰ َم ْح َّرلا ﴿ Surah Taha: 5. 2. ﴾ ۚ ْمُتْن ُك اَم َنْيَأ ْمُكَعَم َوُه َو ﴿ Surah al-Hadid: 4. 3. ﴾ ۖ ٌبي ِرَق يِ 4. ﴾ ِهْيَلِإ ُب َرْقَأ ُن ْحَن َو ﴿ Surah al-Waqi‘ah: 85 dan Surah Qaf: 16. 5. ﴾ ٌطي ِحُم ٍءْيَش ِ لُكِب ُهَّنِإ َلََأ ﴿ Surah Fussilat: 54. 6. ﴾ ٌةَيِناَمَث ٍذِئَم ْوَي ْمُهَق ْوَف َكِ 7. ﴾ ۚ ُهُعَف ْرَي ُحِلاَّصلا ُلَمَعْلا َو ُبِ 8. ﴾ َض ْرَ 9. ﴾ ْمِهِق ْوَف ْن ِم ْمُهَّب َر َنوُفاَخَي ﴿ Surah al-Nahl: 50. 10. ﴾ اًّفَص اًّفَص ُكَلَمْلا َو َكُّب َر َءاَج َو ﴿ Surah al-Fajr: 22. َٰىَّلَدَتَف اَنَد َّمُث 11. ﴾ ، ب َر َش ْرَع ُل ِم ْحَي َو ﴿ Surah al-Haqqah: 17. يَّطلا ُمِلَكْلا ُدَعْصَي ِهْيَلِإ ﴿ Surah Fatir: 10. ْلْا ُمُكِب َفِس ْخَي ْنَأ ِءاَمَّسلا يِف ْنَم ْمُتْن ِمَأَأ ﴿ Surah al-Mulk: 16. َٰىَن ۡدَأ ۡوَأ ِن ۡيَس ۡوَق َباَق َناَكَف ﴿ Surah al-Najm: 8-9. نِإَف ﴿ Surah al-Baqarah: 186. 48
ا َۢ َنيِقَي ُهوُلَتَق اَم َو ِه ۡيَلِإ ُ ﴾ ۚ 12. َّللَّٱ ُهَعَف َّر لَب ، ب َر َٰىَلَع ْاوُفِق ُو ۡذِإ ٰٓ 13. ﴾ ۚ َٰى َرَت ۡوَل َو ﴿ Surah al-An‘am: 30. ۡمِهِ ب َر َدنِع ۡمِهِسوُء ُر ْاوُسِكاَن َنوُم ِر ۡجُم ۡلٱ ِذِإ ٰٓ 14. ﴾ ۡمِهِ ب َر َٰىَلَع ْاوُض ِرُع َو ًّفَص َكِ 15. ا ﴾ ﴾ َة َٰوَك َّزلٱ ُمُت ۡيَتاَء َو َة َٰوَلَّصلٱ ُمُت ۡمَقَأ ۡنِئَل ۖ نِإ ُ 16. َّللَّٱ ﴾ َنوُدِع َٰ َلَِت َٰ َقَف َكُّب َر َو َتنَأ ۡبَه ۡذٱ ﴿ Surah al-Maidah: 24. َق اَنُه َٰ َه اَّنِإ ٰٓ 17. ٌه َٰ َٰ ۡلْٱ ِإ ِض ۡرَ َلِإ ِءٰٓاَمَّسلٱ يِف يِذَّلٱ َوُه َو َل﴾ 18. ٌه يِف َو 19. ﴾ ۥُهَه ۡج َو َّلَِإ ٌكِلاَه ٍء ۡيَش ُّلُك ﴿ Surah al-‘Ankabut: 88. 20. ﴾اَنِي ۡح َو َو اَنِنُي ۡعَأِب َك ۡلُف ۡلٱ ِعَن ۡصٱ َو ﴿ Surah Hud: 37. 21. ﴾ ۖاَنِنُي ۡعَأِب َكَّنِإَف َكِ ﴾ ۚ ُءٰٓاَشَي َف ۡيَك ُقِفنُي ِناَتَطوُس ۡبَم 22. َّيَدَيِب ُت ۡقَلَخ اَمِل َدُج ۡسَت نَأ َكَعَنَم اَم ﴿ Surah Sad: 75. 23. ﴾ ۖ ِش ۡرَع ۡلٱ ىَلَع َٰى َوَت ۡسٱ 24. ﴾ ۖ ﴿ Surah al-Nisa': 157-158. َٰى َرَت ۡوَل َو ﴿ Surah al-Sajadah: 12. ﴿ Surah al-Kahf: 48. َق َو َلا ۡمُكَعَم يِ َف ﴿ Surah al-Maidah: 12. ﴿ Surah al-Zukhruf: 84. ب َر ِم ۡكُحِل ۡرِب ۡصٱ َو ﴿ Surah al-Tur: 48. ُهاَدَي ۡلَب ﴿ Surah al-Maidah: 64. َّمُث ٍماَّيَأ ِةَّتِس يِف اَمُهَن ۡيَب اَم َو َض ۡرَ ۡلْٱ َو ِت َٰ َمَّسلٱ َقَلَخ يِذَّلٱ ُ َو َٰ َّللَّٱ ﴿ Surah al-Sajadah: 4. Di sini penulis kemukakan beberapa contoh aplikasi elemen-elemen dalam ilmu usul fiqh, mantik dan usuluddin yang telah dibincangkan oleh Ayah Dir di dalam kitabnya ini, antaranya: 1. Takwil berdasarkan petunjuk (al-qarinah) dari ayat yang lain. Dalam membahaskan ayat ﴾ ْمُتْنُك اَم َنْيَأ ْمُكَعَم َوُه َو ﴿ Surah al-Hadid: 4 (halaman 20-21), Ayah Dir menjelaskan, "...maka keadaan zatNya Taala berserta dengan kamu pada bertempat itu mustahil, kerana Allah itu bukan bangsa benda yang bertempat. Kalau begitu, nak lari daripada perkara itu tetaplah ditakwilkan "berserta" itu dengan meliputi pihak ilmu dan sama‘ dan basar dan qudrat dan iradat. Kalau begitu ayat ﴾ َٰى َوَتْسا ِش ْرَعْلا ىَلَع ُن َٰ َم ْح َّرلا ﴿ ditakwilkan dipalingkan daripada zahir maknanya iaitu duduk atasnya, sebab nak lari dan takut difaham kata Allah itu jirim jisim yang bertempat seperti takwil ayat ﴾ ْمُكَعَم ﴿ itu juga". 2. Penggunaan hukum akal. Dalam membahaskan ayat ﴾ ٌةَيِناَمَث ٍذِئَم ْوَي ْمُهَق ْوَف َكِ ب َر َش ْرَع ُل ِم ْحَي َو ﴿ Surah al-Haqqah: 17 (halaman 21), Ayah Dir menjelaskan, "Di sini kalaulah Arasy itu tempat bagi Allah Taala, nescaya adalah malaikat yang menanggung akan Arasy itu ialah menanggung akan Allah Taala gatik, dan yang demikian tidak membenar oleh empunya akal kerana Allah lah yang menjaga Ia akan makhlukNya dan meliharanya, dan makhluk bukan benda yang menjaga dan kawal dan melihara akan Allah Taala, sama telah sampai kepada pikulNya". 3. "Hazf al-mudhaf" dan Majaz dalam tatabahasa Arab. Dalam membahaskan ayat ﴾ ۚ ۡمِهِ ب َر َٰىَلَع ْاوُفِق ُو ۡذِإ ٰٓ 3. "Hazf al-mudhaf" dan Majaz dalam tatabahasa Arab. Dalam membahaskan ayat ﴾ ۚ ۡمِهِ ب َر َٰىَلَع ْاوُفِق ُو ۡذِإ ٰٓ 4. Lazim dan malzum. Dalam membahaskan ayat ﴾ اَنِي ۡح َو َو اَنِنُي ۡعَأِب َك ۡلُف ۡلٱ ِعَن ۡصٱ َو ﴿ Surah Hud: 37 (halaman 32-33), Ayah Dir menjelaskan perkataan dalam Hasyiah al-Sawi, "Menolak ia tuan Jalalain dengan demikian itu akan barang yang dikatakan sungguhnya zahirnya mustahil, kerana tertegah dan ketiadaan mata-mata dengan makna anggota yang maklum itu atas Allah. Maka jawabkan dengan bahawasanya meitlak ia akan malzum dan kehendak ia akan lazim, kerana bahawasanya lazim daripada keadaan suatu itu di tepi mata-mata, bahawasanya lazim daripada keadaan suatu itu tepi mata-mata bahawasanya Ia yang melampau-lampau pada melihara dan jagaNya. Maka dengan itu janganlah kita pegang kata Tuhan ada mata dengan makna anggota yang maklum itu. Kalau pegang begitu tetaplah berpegang dengan mazhab salah juga". 49
PENUTUP Ilmu usuluddin merupakan ilmu yang paling penting dalam tingkatan ilmu fardu ain yang wajib dipelajari serta difahami oleh setiap mukalaf. Bagi membahas ilmu ini para ulama silam telah mengarang karya-karya akidah sama ada berbentuk matan, syarah mahupun hasyiah. Karya-karya popular berbahasa Arab seperti Umm al-Barahain dan Jauharah al-Tauhid telah mendapat tempat di Alam Melayu, khasnya apabila karya-karya ini diterjemahkan serta dihuraikan oleh para ulama tempatan dalam kitab-kitab Jawi mereka. Antara tajuk yang menjadi perbahasan penting ialah kefahaman dan konsep sebenar bagi nas-nas mutasyabihat yang terdapat dalam al-Quran dan hadis. Banyak karangan ulama dihasilkan bagi menjelaskan kepada masyarakat tempatan tentang isu ini agar mereka tidak terpengaruh dengan fahaman-fahaman yang bertentangan dengan Ahli Sunnah wal Jamaah yang membawa kepada akidah tasybih dan tajsim. Dalam memahami ayat-ayat al-Quran seseorang itu perlu menguasai ilmu bahasa Arab yang meliputi ilmu tatabahasa (nahu), ilmu morfologi (sarf) dan ilmu sastera Arab (balaghah) serta menguasai ilmu qira'at, ilmu usuluddin, ilmu usul fiqh, ilmu nasakh dan mansukh dan ilmu hadis. Teks-teks mutasyabihat tersebut tidak selalu dapat difahami menurut makna literalnya. Ini kerana tabii perkataan-perkataan bahasa Arab dan tatabahasa Arab itu sendiri memerlukan penelitian yang mendalam untuk memahami maksud dan konteks penggunaannya dalam satu-satu binaan ayat. Dalam memahami nas-nas mutasyabihat ini, didapati bahawa integrasi antara ilmu usuluddin, usul fiqh dan mantik adalah amat rapat. Ketiga-tiganya saling kait-mengait apabila perbahasan-perbahasan yang menjadi topik utama perbincangan setiap bidang tersebut adalah berkisar sekitar kaedah memahami lafaz-lafaz perkataan untuk memutuskan maksud sebenar yang ingin disampaikan. Takwil merupakan salah satu metode yang diaplikasikan untuk menjelaskan makna suatu lafaz atau bahasa yang jika difahami secara literal akan menimbulkan pengertian yang sukar diterima oleh akal. Dalam perbahasan ilmu usuluddin, usul fiqh dan mantik, takwil memainkan peranan yang sangat penting agar sesuatu perkataan itu difahami dengan makna yang sebenar. Ulama usul fiqh contohnya telah menemukan beberapa bentuk takwil, di antaranya mengkhususkan lafaz yang umum (takhsis al-umum), membataskan lafaz yang mutlak (taqyid al-mutlaq), mengalihkan lafaz dari maknanya yang hakiki kepada yang majazi, atau dari maknanya yang mengandungi perintah wajib menjadi makna yang sunnah (Al-Zuhaily, 1998). Selain dari pemahaman nas-nas mutasyabihat melalui pemahaman kontekstual, permasalahan tentang hukum-hukum dan pendalilan menggunakan akal adalah amat penting agar tidak tersasar dalam menafsirkan ayat-ayat al-Quran. Kitab Risalah Manhaj Ahli Sunnah karya Tuan Guru Haji Abdul Qadir (Ayah Dir Sekam) ini merupakan sebuah kitab yang menjelaskan tentang bagaimana untuk memahami ayat-ayat mutasyabihat mengikut perjalanan dan manhaj para ulama Ahli Sunnah wal Jamaah. Karya ini merupakan salah satu teks akidah Islam yang sangat sesuai untuk diambil isi-isi pentingnya dan panduan-panduan ringkas yang terdapat di dalamnya sebagai rujukan dan sandaran masyarakat Islam di Nusantara atau Malaysia khususnya. Walaupun agak ringkas tetapi kitab ini mampu menjelaskan dengan baik asas-asas yang meliputi beberapa pengetahuan yang harus dimilki seorang Muslim agar tidak salah dalam beriktikad. Aplikasi asas-asas penting dalam ilmu mantik dan usul fiqh jelas ditunjukkan oleh pengarang seperti yang dilakukan oleh karya-karya akidah yang lain. Bentuk penulisan kitab seperti ini adalah sangat penting mutakhir ini bagi membendung ancaman-ancaman akidah yang melanda umat Islam di Malaysia. RUJUKAN Abdul Aziz bin Ismail al-Fatani. (1994). Risalah al-misbah al-munir fi ma‘rifah Allah al-qadir (Cet. 3). Kota Bharu: Pustaka Aman Press. Abdul Qadir bin Wangah. (t.th.). Risalah manhaj ahl al-sunnah. Patani: Percetakan Saudara Press. Abdul Rahman. (2017, 7 September). Pengajian Kitab Faridah al-Faraid Fi ‘Ilm al-‘Aqaid, Kubang Batang, Tumpat, Kelantan. Ahmad Fathi al-Fatani. (2002). Ulama besar dari patani. Bangi: Penerbit Universiti Kebangsaan Malaysia. Ahmad Fathi al-Fatani. (2011). Sheikh abd al-qadir hj. wangah (ayah dir sekam) tokoh ulama usuluddin dari fathoni. usuluddin-dari-fathoni/ [10 September 2018]. Ahmad Fathi al-Fatani. (t.th.). Majalah Pengasuh. Bil. 619. Kelantan: Pustaka Aman Press. Ahmad Fauwaz Fadzil Noor. (t.th.). Mengembalikan peranan ilmu usul fiqh. Dimuat turun daripada Al-Baghdadi, Abd al-Qahir bin Tahir. (1982). Al-farq baina al-firaq. Beirut: Dar al-Afaq al-Jadidah. 50
Al-Baijuri, Ibrahim bin Muhammad. (2008). Tuhfah al-murid ‘ala jauharah al-tawhid (Cet. 4). Tahkik: ‘Ali Jum‘ah Muhammad. Kaherah: Dar al-Salam. Al-Bukhari, Muhammad bin Ismail. (1998). Sahih al-bukhari. Kaherah: Lajnah Ihya' Kutub al-Sunnah. Al-Damanhuri, Ahmad (2006). Risalah fi al-mantiq: idhah al-mubham fi ma‘ani al-sullam (Cet. 2). Tahkik: ‘Umar Faruq al- Tabba‘. Beirut: Maktabah al-Ma‘arif. Al-Ghazali, Abu Hamid Muhammad bin Muhammad. (1997). Al-mustasfa min ‘ilm al-usul. Beirut: Dar Ihya' al-Turath al- ‘Arabi. Al-Jurjani, Ali bin Muhammad. (2013). Al-ta‘rifat (Cet. 4). Tahkik: Muhammad Basil ‘Uyun al-Sud. Beirut: Dar al-Kutub al- ‘Ilmiyyah. Al-Khin, Mustafa Said & Misto, Muhyiddin Dib. (t.th.). Al-‘aqidah al-islamiyyah: arkanuha, haqiqatuha, mufsidatuha. Damsyik: Dar al-Kalim al-Tayyib. Al-Rawi, Ahmad Mukhlis. (2013). Al-wasith fi ‘aqaid al-imam al-‘asyari. Jordan: Dar al-Nur. Al-Zuhaily, Wahbah. (1998). Usul al-fiqh al-islamiyy (Cet. 2). Beirut: Dar al-Fikr al-Mu‘asir. Engku Ku Hassan Engku Wok Zin & Mohd Fauzi Hamat. (2009). Pengaruh umm al-barahin karangan al-sanusi dalam penulisan karya akidah di alam melayu. Jurnal Usuluddin, 30, 1-31. Faudah, Said. (2017). Hasyiah ‘ala tahzib syarh al-kharidah al-bahiyyah li al-imam ahmad al-dardir. Jordan: Al-Aslein. Hasliza Hassan. (2018). Ilmu tauhid, fizik perkukuh iman. Berita Harian, 12 Mac: 68. Ibn Kathir, Ismail bin Umar. (2003). Tafsir ibn kathir. Kaherah: Dar al-Hadis. Jawhari, Muhammad Rabi‘. (2013). Ta'wil al-salaf li sifat Allah subhanahu wa taala. Al-‘Ajūzah: Maktabah al-Iman. K.H. Siradjuddin Abbas. (1431H). 40 masalah agama. Jld. 4. Jakarta: Pustaka Tarbiyah Baru. Mohd Fauzi bin Hamat. (2000). Penghasilan karya sintesis antara mantik dan usul al-fiqh: rujukan kepada kitab al-mustasfa min ‘ilm al-usul karangan al-imam al-ghazzali (M.505H./1111M.). Jurnal Akidah dan Pemikiran Islam (Afkar), (1), 123-138. Muhammad Rashidi Wahab & Syed Hadzrullathfi Syed Omar. (2012). Takwilan nas-nas sifat mutashabihat dalam kalangan salaf. Global Journal al-Thaqafah (GJAT) 2(2), 77-85. Rijalmuhibbin. (2010). Tok Ayah Dir Sekam. [11 September 2017]. Sano, Qoutoub Moustapha. (1997). Al-mutakallimun wa usul al-fiqh: qira'ah fi jadaliyyah al-‘alaqah baina ‘ilmay al-usul wa al- kalam. Islamiyyah al-Ma‘rifah, (9), 38-70. Syed Salim Syed Shamsuddin. (2018). Pemantapan pelajar aliran syariah di institusi pengajian tinggi melalui pengajian kitab turath jawi: tinjauan terhadap perlaksanaan pengajian talaqqi di universiti sains islam malaysia. Sains Insani, 3(1), 27- 37. Wan Mohd Saghir Abdullah. (2009a, 22 Jun). Ilmu akidah bersumber karya ulama silam melayu. Utusan. Dimuat turun daripada 02.htm#ixzz3J6Zu946e Wan Mohd Saghir Abdullah. (2009b, 29 Jun). Ilmu akidah islamiah karya ulama silam melayu. Utusan. Dimuat turun g=ba_01.htm View publication stats View publication stats 51